CELEX: 52014PC0478
Language: ro
Date: 2014-07-22
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/010 ES/Castilla y León prezentată de Spania)

|
			
		
		
		52014PC0478
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/010 ES/Castilla y León prezentată de Spania) /* COM/2014/0478 final  */
			
				
		
		
			
			   	EXPUNERE DE MOTIVE
Articolul 12 din Regulamentul (UE,
Euratom) nr. 1311/2013 al Consiliului de stabilire a cadrului financiar
multianual pentru perioada 2014-2020[1]
permite mobilizarea Fondului european de ajustare la globalizare (FEG) în
limita unui plafon anual de 150 de milioane EUR (la prețurile
din 2011) peste rubricile bugetare corespunzătoare din cadrul financiar.
Normele aplicabile contribuțiilor din FEG
pentru cererile prezentate până la 31 decembrie 2013 sunt prevăzute
în Regulamentul (CE) nr. 1927/2006 al Parlamentului European și al
Consiliului din 20 decembrie 2006 privind crearea Fondului european de ajustare
la globalizare[2].
La 5 decembrie 2013, Spania a înaintat cererea
EGF/2013/010 ES/Castilla y León pentru o contribuție financiară din
FEG, ca urmare a unor concedieri efectuate în trei întreprinderi a căror
activitate se încadrează în sectorul NACE a doua revizuire diviziunea 16
(Prelucrarea lemnului și fabricarea produselor din lemn și
plută, cu excepția mobilei; fabricarea articolelor din nuiele și
împletituri)[3]
din regiunea NUTS II Castilla y León (ES41) din Spania.
După analizarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
pentru acordarea unei contribuții financiare în temeiul regulamentului menționat.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2013/010 
 Statul membru || Spania 
 Articolul 2 || (b) 
 Întreprinderi vizate || 3 
 Regiunea NUTS II || Castilla y Léon (ES41) 
 NACE Rev. 2 Diviziunea  || 16 (Prelucrarea lemnului și fabricarea produselor din lemn și plută, cu excepția mobilei; fabricarea articolelor din nuiele și împletituri) 
 Perioada de referință || 28.12.2012 – 28.9.2013 
 Data de începere a serviciilor personalizate || 1.2.2014 
 Data depunerii cererii || 5.12.2013 
 Concedieri în timpul perioadei de referință || 587 
 Lucrători concediați care se preconizează că vor beneficia de măsurile în cauză || 400 
 Cheltuieli pentru servicii personalizate (EUR) || 1 350 000 
 Cheltuieli pentru punerea în aplicare a FEG[4] (EUR) || 50 000 
 Cheltuieli pentru punerea în aplicare a FEG (%) || 3,57 
 Buget total (EUR) || 1 400 000 
 Contribuția din partea FEG (50 %) (EUR) || 700 000 
1.           Cererea a fost
prezentată Comisiei la data de 5 decembrie 2013 și a fost
completată cu informații suplimentare până la data de 25 martie 2014.
2.           Cererea îndeplinește
condițiile de mobilizare a FEG prevăzute la articolul 2 litera (b)
din Regulamentul (CE) nr. 1927/2006 și a fost prezentată în termenul
stabilit de 10 săptămâni menționat la articolul 5 din
regulamentul respectiv.
Legătura dintre concedieri și
modificările structurale majore intervenite în structura comerțului
mondial ca urmare a globalizării
3.           Pentru a stabili
legătura dintre concedieri și modificările majore apărute
în structura comerțului mondial ca urmare a globalizării, Spania susține
că, la nivel mondial, piața tâmplăriei și dulgheriei în
lemn din domeniul construcțiilor este în scădere și că
volumul comerțului mondial (exporturilor la nivel mondial) cu aceste
produse a fost în scădere în ultimii ani. Conform datelor bazei de date
Comtrade[5]
a Națiunilor Unite , în 2008 exporturile la nivel mondial de
tâmplărie și dulgherie în lemn din domeniul construcțiilor s-au
ridicat la 14,2 miliarde de dolari SUA, în timp ce în 2011 acestea erau de 13,7
miliarde de dolari SUA, ceea ce reprezintă o scădere de 3,40 %.
În perioada 2008-2011, volumul exporturilor UE 27 de lucrări de
tâmplărie și piese de dulgherie din lemn pentru construcții a
scăzut cu 10,33 %.
Volumul
comerțului mondial cu lucrări de tâmplărie și piese de
dulgherie din lemn pentru construcții
(în milioane de dolari SUA)
   || 2008 || 2009 || 2010 || 2011 
 La nivel mondial || 14 183,8 || 11 036,9 || 11 711,0 || 13 710,5 
 UE 27 || 2 445,9 || 1 835,3 || 1 964,8 || 2 193,3 
Sursa: Comtrade ONU

Volumul comerțului mondial cu lucrări de tâmplărie și
piese de dulgherie din lemn pentru construcții 
(conversie în %)
 
4.           Statul membru solicitant
face, în continuare, trimitere la statisticile bazei de date Comtrade a ONU
pentru a demonstra reducerea cotei UE 27 din volumul comerțului
global cu lucrări de tâmplărie și piese de dulgherie din lemn
pentru construcții, care a scăzut de la 17,24 % în 2008 la 16 %
în 2011, în timp ce, în aceeași perioadă, Filipinele aproape că și-au
dublat cota de piață (care a crescut de la 6,31 % la 12,13 %)
și alte țări din Extremul Orient și-au mărit, de
asemenea, cota de piață, deși la scară mai mică,
precum China, a cărei cotă de piață a crescut cu 15 % și
respectiv, Malaezia cu 37 %. Această scădere a cotei de piață
a UE 27 a avut un impact negativ asupra numărului de întreprinderi
care operează în acest sector, precum și asupra ocupării forței
de muncă. În documentul de lucru al serviciilor Comisiei care însoțește
Comunicarea Comisiei intitulată „O nouă strategie a UE pentru
păduri și sectorul forestier”[6]
, Comisia a arătat că numărul de întreprinderi din sectorul
fabricării lemnului și a produselor din lemn a scăzut cu 8 %
în perioada 2003-2010, în timp ce ocuparea forței de muncă în acest
sector a scăzut cu 20 % în perioada 2000-2011. 
5.           Potrivit autorităților
spaniole, în perioada 2008-2011, volumul exporturilor de lucrări de
tâmplărie și piese de dulgherie din lemn pentru construcții
produse de întreprinderile din Castilla y León a scăzut, în același
mod în care au scăzut și exporturile de la nivelul UE. Totuși,
în timp ce exporturile UE 27 au scăzut cu 10,33 %, declinul
exporturilor de produse ale întreprinderilor din Castilla y León a fost de 37 %[7]. 
6.           În plus, autoritățile
spaniole care citează date furnizate de INE[8]
argumentează că, drept rezultat al scăderii volumului pieței
pentru lucrări de tâmplărie și piese de dulgherie din lemn
pentru construcții produse în întreaga lume și al pierderii cotei de
piață a UE 27, numărul de întreprinderi producătoare de
lemn și produse din lemn și plută, cu excepția mobilei, din
Castilla y León a scăzut de la 1 100 în 2008 la 855 în 2013, ceea ce
reprezintă o scădere de 22,3 %. La nivel național,
scăderea a fost chiar mai mare. În perioada 2008-2013, numărul de
întreprinderi a scăzut de la 16 575 la 11 806 de unități.
Aceasta reprezintă o scădere de 28,8 %. 
7.           Concedierile din Castilla y
León pot fi legate de aceste schimbări structurale majore intervenite în
comerțul mondial cu lucrări de tâmplărie și piese de
dulgherie din lemn pentru construcții, cu efecte corespunzătoare
asupra NACE revizuirea 2 diviziunea 16. 
Stabilirea numărului de concedieri și
îndeplinirea criteriilor de la articolul 2 litera (b)
8.           Spania a depus această
cerere în temeiul criteriilor de intervenție menționate la articolul 2
litera (b) din Regulamentul (CE) nr. 1927/2006, care prevede concedierea a cel
puțin 500 de salariați, într-o perioadă de nouă luni, în
întreprinderile a căror activitate se încadrează în aceeași
diviziune NACE revizuirea 2, într-o regiune sau în două regiuni învecinate
de la nivelul NUTS II dintr-un stat membru.
9.           În cerere se menționează
587 concedieri din trei întreprinderi încadrate în NACE revizuirea 2 diviziunea
16 („Prelucrarea lemnului și fabricarea produselor din lemn și
plută, cu excepția mobilei; fabricarea articolelor din nuiele și
împletituri) din regiunea NUTS II Castilla y León (ES41) din Spania, în cursul
perioadei de referință de 9 luni cuprinsă între 28 decembrie 2012
și 28 septembrie 2013. Din aceste concedieri, 560 au fost calculate în
conformitate cu articolul 2 al doilea paragraf a doua liniuță din
Regulamentul (CE) nr. 1927/2006. Alte 27 de concedieri au avut loc la Kronospan
S.A. și au fost calculate în conformitate cu a treia liniuță de
la același paragraf. Comisia a primit confirmarea, solicitată în
temeiul articolului 2 alineatul (2) al doilea paragraf a treia liniuță,
că acesta este numărul real al concedierilor efectuate. 
Explicația caracterului
neprevăzut al concedierilor în cauză
10.         Autoritățile
spaniole susțin că, între 2003 și 2005, întreprinderea Puertas
Norma a efectuat investiții în valoare de 4,8 de milioane EUR în noi
utilaje pentru a spori valoarea adăugată a produselor și a
reduce costurile de producție prin utilizarea unor procese de fabricație
mai eficiente în încercarea de a se adapta, astfel, la modificările în
curs în lucrările de tâmplărie și piesele de dulgherie din
sectorul lemnului la nivel mondial. În 2006 a fost deschisă o nouă
unitate de producție cu o suprafață de 40 000 de metri
pătrați. Acest nou plan, care a fost unul dintre cele mai moderne și
mai avansate din punct de vedere tehnologic din industria europeană,
ocupa, la momentul respectiv, 700 de angajați. Investiția a dat roade
și. în 2007, cifra de afaceri a depășit 70 de milioane EUR,
ceea ce reprezintă o creștere de 24 % față de anul
precedent. În 2008, după izbucnirea crizei economice și financiare,
în momentul în care sectorul construcțiilor a scăzut cu aproximativ 30-35 %,
și, prin urmare, producția de uși și cadre de uși a
scăzut, cifra de afaceri a întreprinderii Puertas Norma a scăzut cu numai
8 % în comparație cu 2007. În următorii ani, întreprinderea se
afla încă într-o situație bună, luând în considerare situația
economică generală. Totuși, în 2010, Grupul Jeld-Wen,
— principalul acționar al întreprinderii Puertas Norma, — a hotărât
să întărească unele domenii de activitate în sinergie cu planul
de redresare al grupului, în detrimentul altor domenii de activitate În
octombrie 2011, după ce a eșuat în încercarea de a ajunge la un acord
cu sindicatele privind un plan care includea o reducere a salariilor de 25 %
și 286 de concedieri, întreprinderea a intrat în procedura de faliment
voluntar.
Identificarea întreprinderilor care au
efectuat concedieri și a lucrătorilor vizați pentru asistență
11.         Cererea se referă la 587 de
concedieri efectuate în următoarele trei întreprinderi: 
 Întreprinderile și numărul de concedieri 
 Puertas Norma S.A. || 553 
 Kronospan S.L. || 27 
 Pallets y Embalajes Pascual S.L. || 7 
 Total întreprinderi: 3 || Total concedieri: 587 
12.         Tuturor lucrătorilor disponibilizați
li se va oferi posibilitatea de a beneficia de măsurile respective. Pe
baza experienței anterioare în gestionarea contribuțiilor din FEG,
autoritățile spaniole estimează că aproximativ 400 de
lucrători vor opta pentru a beneficia de măsurile FEG.
13.         Lucrătorii concediați
pot fi împărțiți în următoarele categorii:
 Categorie || Număr || Procent 
 Bărbați || 457 || 77,85 
 Femei || 130 || 22,15 
 Cetățeni ai UE || 587 || 100,00 
 Cetățeni din țări terțe || 0 || 0,00 
 15-24 de ani || 3 || 0,51 
 25-54 de ani || 426 || 72,57 
 55-64 de ani || 142 || 24,19 
 peste 64 de ani || 16 || 2,73 
14.         Există 17 de
lucrători cu probleme de sănătate de lungă durată sau
cu handicap.
15.         În ceea ce privește
categoriile profesionale, defalcarea este următoarea:
 Categorie || Număr || Procent 
 Directori || 14 || 2,39 
 Persoane cu studii superioare || 13 || 2,21 
 Tehnicieni și profesiuni asociate || 25 || 4,26 
 Salariați de tip administrativ || 94 || 16,01 
 Meșteșugari și lucrători în domenii asociate || 83 || 14,14 
 Operatori de instalații și mașini || 242 || 41,23 
 Muncitori necalificați || 116 || 19,76 
16.         În conformitate cu articolul 7
din Regulamentul (CE) nr. 1927/2006, Spania a confirmat faptul că s-a
aplicat și se va aplica o politică de nediscriminare și de
egalitate între femei și bărbați, pe parcursul diferitelor etape
de punere în aplicare a FEG și, în special, în ceea ce privește
accesarea contribuției financiare a FEG.
Descrierea teritoriului, a autorităților
și a părților interesate vizate
17.         Teritoriul vizat de
disponibilizări este regiunea NUTS II Castilla y León și în special
departamentul Pinares, un teritoriu din provinciile învecinate Burgos și
Soria.
18.         Castilla y León este a treia
cea mai mare regiune a UE (94 227 km2), depășind
ca suprafață terestră 17 din cele 28 de state membre și, în
același timp, este o regiune cu o densitate foarte scăzută a
populației: 27,4 locuitori pe km2. Castilla y León
reprezintă 5,3 % din PIB-ul spaniol, iar venitul pe cap de locuitor
la nivel regional este egal cu media națională[9]. Modelul de afaceri în
Castilla y León este în principal IMM-ul familial (95 % dintre întreprinderi
încadrându-se in această categorie). Repartizarea întreprinderilor pe
sectoare este următoarea: 68 % servicii, 16 % industrie, 8 %
construcții și 8 % agricultură.
19.         Principalele părți
interesate sunt Junta de Castilla y León — , autoritățile autonome
ale regiunii —, primarii celor 36 de municipalități afectate,
sindicatele: MCA-UGT și FECOMA-CCOO[10]
și asociațiile patronale, FOES, ASIM, ASIF, CEMCAL și CECALE[11].
Impactul preconizat al concedierilor
asupra ocupării forței de muncă la nivel local, regional sau național
20.         Ocuparea forței de
muncă în Castilla y León a fost grav afectată de criză. Rata șomajului
în regiune a crescut rapid, de la 8,2 % (primul trimestru 2008) la 22,70[12] % (primul
trimestru 2013). Situația ocupării forței de muncă în
regiunea afectată pare a fi deosebit de fragilă, dată fiind
densitatea scăzută a populației din Soria — , una dintre
cele două provincii afectate de concedieri —, care are doar 9,2
locuitori pe km2 (adică o treime din media regională). Având în
vedere densitatea extrem de redusă a populației, concedierile au un
impact negativ asupra economiei locale, mai grav decât par să demonstreze
cifrele ca atare.
21.         Autoritățile
spaniole susțin că, în sectorul fabricării lemnului și al
produselor din lemn, concedierile vor agrava și mai mult situația șomajului,
deoarece teritoriul afectat, Pinares (literal „plantații de pin”), este
foarte dependent de sectorul lemnului și pinii constituie principala
resursă economică, ceea ce a avut ca rezultat o zonă
industrială de prelucrare primară și secundară a lemnului. 
Pachetul coordonat de servicii
personalizate care urmează să fie finanțate și defalcarea
costurilor sale estimate, inclusiv complementaritatea acestuia cu acțiunile
finanțate din fondurile structurale
22.         Toate măsurile prezentate
în continuare se combină pentru a forma un pachet coordonat de servicii
personalizate, care vizează reinserția profesională a
lucrătorilor concediați:
–     
Sesiuni introductive și de informare: Aceasta este prima măsură oferită tuturor
lucrătorilor concediați și include sesiuni de informare
generală și sesiuni de formare individuală privind competențele
și cerințele de formare; cu privire la programele de consiliere și
de formare disponibile; precum și cu privire la alocații și
stimulente.
–     
Consiliere și orientare profesională: Aceasta include: stabilirea profilurilor lucrătorilor participanți
și a unor strategii personalizate de reintegrare, precum și
consiliere și monitorizarea sprijinului personalizat de-a lungul perioadei
de punere în aplicare.
–     
Asistență în vederea
căutării intensive a unui loc de muncă.
Aceasta va implica căutarea intensivă a unui loc de muncă,
inclusiv căutarea oportunităților locale și regionale de
angajare și de plasare a forței de muncă. 
–     
Formare profesională. Această măsură va include o gamă variată de
cursuri de formare: (1) Formare în domeniul competențelor
transversale. Oferta de formare va include ateliere privind tehnicile de
căutare a unui loc de muncă, formare vizând dezvoltarea competențelor
personale și sociale, a competențelor în domeniul tehnologiilor
informației și comunicațiilor (TIC), precum și în domeniul
limbilor străine. (2) Formare profesională.
Formarea profesională se va concentra asupra sectoarelor în care
există sau sunt preconizate să apară oportunități, cum
ar fi asistenții medicali în geriatrie, micologie (formare în domeniul
ciupercilor sălbatice, modalități de recunoaștere a
varietăților comestibile, culegere sustenabilă a ciupercilor
etc.), turismul în zonele rurale sau locuri de muncă care necesită
licențe profesionale, în special cele legate de profesii din sectorul
lemnului, plutei și mobilei. (3)  Pregătirea de
teste în vederea recunoașterii competențelor dobândite prin experiență
profesională.
–     
Promovarea antreprenoriatului. O gamă largă de mijloace de sprijin este pusă la
dispoziția lucrătorilor concediați care intenționează
să își înceapă propria afacere. (1) Module
introductive axate pe promovarea inițiativelor antreprenoriale pentru
desfășurarea unei activități independente și pe
generarea de idei comerciale. (2) Formarea pentru antreprenoriat
care să acopere diferite niveluri din cadrul procesului de antreprenoriat
de la informarea de bază sau primul contact până la aspecte mai
elaborate cum ar fi planificarea, efectuarea de studii de fezabilitate,
pregătirea planurilor de afaceri, etc. (3) Consilierea cu privire
la proiecte și inițiative menită să elaboreze, să
producă și să orienteze afaceri sau proiecte de activități
independente viabile. (4) Consultanță în scopul creării
unei întreprinderi: Această măsură va consta într-un tutorat
personalizat pe parcursul întregului proces de înființare a
întreprinderii. (5) Sprijin logistic și financiar:
Această măsură se referă la strângerea de fonduri și
la acordarea de sprijin privind cerințele administrative necesare pentru
solicitarea cu succes a stimulentelor în vederea înființării unei
întreprinderi. Se estimează că 100 de lucrători vor participa la
primele trei etape (module introductive, formare și consiliere) în timp ce
50 vor participa la etapele mai avansate (consultanță în scopul
creării unei întreprinderi și activități de strângere de
fonduri).
–     
Stimulente. Vor exista
patru tipuri de stimulente. (1) Stimulente pentru participarea la
măsuri. Pentru a încuraja participarea lucrătorilor la
măsuri, aceștia vor primi o sumă forfetară de 150 EUR
după trei luni de participare activă și executarea a cel puțin
una dintre măsurile din pachetul propriu de măsuri personalizate. Se
estimează că toți lucrătorii vor beneficia de acest stimulent.
(2) Contribuție la cheltuielile de deplasare. Lucrătorii
care participă la o măsură care se desfășoară în
afara orașului lor de reședință vor primi o contribuție
la cheltuielile de deplasare egală cu costul transportului public din orașul
lor până în orașul în care are loc măsura. În cazul în care, din
cauza absenței unui sistem de transport public adecvat între localități,
participanții trebuie să își folosească propriul vehicul
pentru a face naveta, aceștia vor primi o îndemnizație de 0,19 EUR
pe kilometru. Se estimează că de acest stimulent vor beneficia 180 de
lucrători. (3) Contribuție la cheltuielile de schimbare a
domiciliului. Lucrătorii care își schimbă domiciliul și
se mută într-un oraș diferit pentru a avea un loc de muncă, vor
primi o sumă forfetară de 1 000 EUR pentru acoperirea
cheltuielilor necesare. Se estimează că de acest stimulent vor
beneficia 26 de lucrători. (4) Sprijin pentru crearea unei
afaceri. Lucrătorii care pun bazele propriei lor afaceri vor primi
până la 3 000 EUR pentru acoperirea costurilor de înființare.
Se estimează că de acest stimulent vor beneficia 15 lucrători. (5) Stimulente
pentru ocuparea forței de muncă. O subvenție salarială
de 350 EUR pe lună pe o perioadă de maximum zece luni va fi
plătită lucrătorilor care revin pe piața forței de
muncă ca lucrători care desfășoară o activitate
independentă. Se estimează că de acest stimulent vor beneficia 30
de lucrători. (6) Contribuție la cheltuielile pentru
îngrijitorii de persoane dependente. Lucrătorii care au în sarcina lor
persoane dependente (copii, bătrâni sau persoane cu handicap) vor
beneficia de 100 EUR lunar (până la șase luni) în perioada în
care participă la măsuri. Această sumă are rolul de a
acoperi cheltuielile suplimentare ale lucrătorilor cu responsabilități
de îngrijire, pentru ca aceștia să poată beneficia de formare
sau de alte măsuri. Se estimează că de acest stimulent vor
beneficia 35 de lucrători. (7) Alocație de formare.
Participanții care sunt prezenți la 75 % sau mai multe din
sesiunile de formare prevăzute în parcursul lor personalizat către
ocuparea forței de muncă, vor beneficia de 150 EUR după
efectuarea formării. Se estimează că de acest stimulent vor
beneficia 140 de lucrători.
23.         Cheltuielile pentru punerea în
aplicare a FEG, care sunt incluse în cerere în conformitate cu articolul 3 din
Regulamentul (CE) nr. 1927/2006, acoperă activitățile
de gestionare și control, precum și cele legate de informare și
publicitate.
24.         Serviciile personalizate
prezentate de autoritățile spaniole sunt măsuri active pe piața
forței de muncă în cadrul acțiunilor eligibile definite la
articolul 3 din Regulamentul (CE) nr. 1927/2006. Conform estimării
efectuate de autoritățile spaniole, costurile totale se ridică
la suma de 1 400 000 EUR, din care cheltuielile pentru servicii
personalizate reprezintă 1 350 000 EUR, iar cheltuielile
pentru punerea în aplicare a FEG reprezintă 50 000 EUR (3,57 %
din suma totală). Contribuția totală solicitată din FEG
este de 700 000 EUR (50 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (în EUR) (*) || Costuri totale (FEG și cofinanțare națională) (în EUR) (**) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Sesiuni introductive și de informare (Acogida, diagnóstico y derivación) || 400 || 90 || 36 000 
 Consiliere și orientare profesională (Orientación y asesoramiento) || 400 || 293 || 117 000 
 Asistență în vederea căutării intensive a unui loc de muncă (Intermediación y gestión) || 300 || 150 || 45 000 
 Formare (Formación y recualificación profesional) || 225 || 1 373 || 309 000 
 Promovarea spiritului antreprenorial (Programa de autoempleo y emprendimiento) || 100 || 5 200 || 520 000 
 Stimulente (Programa de incentivos) || 400 || 807 || 323 000 
 Subtotal servicii personalizate ||   || 1 350 000 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 0 
 Gestionare ||   || 20 000 
 Informare și publicitate ||   || 20 000 
 Activități de control ||   || 10 000 
 Subtotal cheltuieli legate de punerea în aplicare a FEG ||   || 50 000 
 Total costuri estimate ||   || 1 400 000 
 Contribuție din FEG (50 % din costurile totale) ||   || 700 000 
(*) Pentru a evita zecimalele,
costurile estimate per lucrător au fost rotunjite. Cu toate acestea,
rotunjirile nu au niciun impact asupra costului total al fiecărei
măsuri, care nu diferă de cel indicat în cererea prezentată de
Spania.
(**) Totalul nu corespunde din cauza
rotunjirilor.
25.         Spania confirmă că
măsurile descrise mai sus sunt complementare cu acțiunile finanțate
de fondurile structurale și că se va evita orice fel de dublă
finanțare.
26.         Obiectivele principale ale
programelor operaționale ale FSE pentru perioada 2007-13 care vizează
Comunidad de Castilla y León sunt promovarea învățării de-a
lungul vieții în rândul lucrătorilor și reducerea riscului de
abandon școlar timpuriu, cu o atenție specială acordată
persoanelor celor mai vulnerabile sau persoanelor cu risc de excluziune
socială, în timp ce măsurile FEG vor fi axate pe lucrătorii
concediați care au lucrat în sectorul lemnului, fără restricții
legate de vârstă, educație etc.
27.         Urmărirea continuă a
acțiunilor FSE și FEG care au scopuri similare și a
lucrătorilor în cauză va împiedica orice suprapunere între
măsurile FSE și FEG.
Data/datele la care serviciile personalizate
pentru lucrătorii afectați au început sau sunt prevăzute să
înceapă
28.         Spania a inițiat
serviciile personalizate pentru lucrătorii afectați incluse în
pachetul coordonat propus pentru cofinanțarea din FEG la 1 februarie 2014.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată din FEG.
Procedurile de consultare a partenerilor
sociali
29.         Cererea propusă a fost
discutată în cadrul a două reuniuni care au avut loc la 25 și 28
noiembrie 2013. Foștii lucrători de la Puertas Norma —principala
întreprindere care concediază—, FAFECYL[13]
și partenerii sociali menționați la punctul 17 au participat la
ambele reuniuni.
30.         Autoritățile
spaniole au confirmat faptul că cerințele legislației naționale
și ale legislației UE privind concedierile colective au fost
respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
31.         În ceea ce privește
îndeplinirea criteriilor stabilite la articolul 6 din Regulamentul (CE) nr. 1927/2006,
în cererea lor, autoritățile spaniole:
·      au confirmat că măsurile care intră în responsabilitatea
întreprinderilor în temeiul legislației naționale sau al contractelor
colective de muncă nu vor fi înlocuite de contribuția financiară
din FEG;
·      au demonstrat că acțiunile oferă sprijin
lucrătorilor individuali și nu urmează să fie folosite
pentru restructurarea întreprinderilor sau a sectoarelor;
·      au confirmat faptul că acțiunile eligibile menționate mai
sus nu beneficiază de asistență din partea altor instrumente
financiare ale UE.
Sisteme de gestionare și control 
32.         Spania a notificat Comisiei
faptul că aceleași organisme care asigură gestionarea și
controlul finanțărilor din FSE vor gestiona și controla
această contribuție financiară. ECYL, serviciul public pentru
ocuparea forței de muncă al regiunii Comunidad de Castilla y León va
fi organismul intermediar pentru autoritatea de management.
Finanțare
33.         Pe baza cererii transmise de
Spania, contribuția propusă din FEG pentru pachetul coordonat de
servicii personalizate (inclusiv cheltuielile legate de punerea în aplicare a
FEG) este de 700 000 EUR, reprezentând 50 % din costurile
totale. Sprijinul propus de Comisie în cadrul fondului se bazează pe informațiile
furnizate de Spania.
34.         Având în vedere valoarea
maximă a unei contribuții financiare care poate fi acordată din
FEG în temeiul articolului 12 din Regulamentul (UE, Euratom) nr. 1311/2013
al Consiliului, precum și marja disponibilă pentru realocarea
creditelor, Comisia propune mobilizarea din FEG a sumei totale menționate
mai sus.
35.         Decizia propusă de
mobilizare a FEG va fi adoptată în comun de Parlamentul European și
de Consiliu, în conformitate cu punctul 13 din Acordul interinstituțional
din 2 decembrie 2013 între Parlamentul European, Consiliu și Comisie
privind disciplina bugetară, cooperarea în chestiuni bugetare și buna
gestiune financiară[14].
36.         Comisia prezintă separat
o cerere de transfer în vederea înscrierii în bugetul pentru anul 2014 a unor
credite de angajament specifice, în conformitate cu punctul 13 din Acordul
interinstituțional din 2 decembrie 2013.
Sursa creditelor de plată 
37.         Creditele din linia
bugetară a FEG din bugetul 2014 se vor utiliza pentru a finanța suma
de 700 000 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 13 din Acordul
interinstituțional din 2 decembrie 2013 între Parlamentul
European, Consiliu și Comisie privind disciplina bugetară, cooperarea
în chestiuni bugetare și buna gestiune financiară (cererea
EGF/2013/010 ES/Castilla y León prezentată de Spania)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind funcționarea
Uniunii Europene,
având în vedere Regulamentul (CE) nr. 1927/2006
al Parlamentului European și al Consiliului din 20 decembrie 2006
privind crearea Fondului european de ajustare la globalizare[15], în special articolul 12
alineatul (3),
având în vedere Acordul interinstituțional
din 2 decembrie 2013 între Parlamentul European, Consiliu și Comisie
privind disciplina bugetară, cooperarea în chestiuni bugetare și buna
gestiune financiară[16],
în special punctul 13,
având în vedere propunerea Comisiei Europene[17],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor concediați ca urmare a modificărilor structurale
majore intervenite în structura comerțului mondial, generate de
globalizare, și pentru a le oferi asistență în vederea
reintegrării pe piața muncii.
(2)       FEG nu depășește
o sumă anuală maximă de 150 de milioane EUR (la prețurile
din 2011), după cum se prevede la articolul 12 din Regulamentul (UE,
Euratom) nr. 1311/2013 al Consiliului de stabilire a cadrului
financiar multianual pentru perioada 2014-2020[18].
(3)       Spania a depus o cerere de
mobilizare a FEG ca urmare a concedierilor de la trei întreprinderi încadrate
în NACE revizuirea 2 diviziunea 16 („Prelucrarea lemnului și fabricarea
produselor din lemn și plută, cu excepția mobilei; fabricarea
articolelor din nuiele și împletituri) din regiunea NUTS II Castilla y
León (ES 41) din Spania, la 5 decembrie 2013 și a completat-o cu
informații suplimentare până la 25 martie 2014. Această cerere
îndeplinește condițiile pentru stabilirea contribuțiilor
financiare, astfel cum se prevede la articolul 10 din
Regulamentul (CE) nr. 1927/2006. Prin urmare, Comisia propune
mobilizarea sumei de 700 000 EUR.
(4)       În consecință, ar
trebui mobilizat FEG pentru a oferi o contribuție financiară ca
răspuns la cererea depusă de Spania,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2014, se mobilizează Fondul
european de ajustare la globalizare (FEG) pentru alocarea sumei de 700 000 EUR,
sub formă de credite de angajament și credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European                       Pentru
Consiliu
Președintele                                                  Președintele
[1]               JO L 347, 20.12.2013, p. 884.
[2]               JO L 406, 30.12.2006, p. 1.
[3]               Regulamentul (CE) nr. 1893/2006 al Parlamentului
European și al Consiliului din 20 decembrie 2006 de stabilire a
Nomenclatorului statistic al activităților economice NACE a doua
revizuire și de modificare a Regulamentului (CEE) nr. 3037/90 al
Consiliului, precum și a anumitor regulamente CE privind domenii
statistice specifice (JO L 393, 30.12.2006, p. 1).
[4]               În conformitate cu articolul 3 al treilea paragraf din
Regulamentul (CE) nr. 1927/2006.
[5]               http://comtrade.un.org/
[6]               O nouă strategie a UE pentru păduri și
sectorul silvic. COM(2013) 659 și SWD(2013)342
[7]               Sursa pentru datele privind exporturile la nivel
regional: Ministerul Economiei și Competitivității (Poziții
tarifare — Baza statistică DataComex).
[8]               Instituto Nacional de Estadística (Institutul
spaniol de statistică). www.ine.es/
[9]               PIB-ul Spaniei pe cap de locuitor în SPC este de 96
[Indice (UE 28 = 100)]. Sursa: Eurostat
[10]             Federación Regional del Metal, Construcción y Afines de la
Unión General de Trabajadores (MCA-UGT) și Federación Regional de Madera
de Comisiones Obreras (FECOMA-CCOO).
[11]             Federación de Organizaciones Empresariales Sorianas
(FOES), Asociación Soriana de Industrias de la Madera (ASIM), Asociación
Soriana de Industrias Forestales (ASIF), Confederación de Empresarios de 1a
Madera de Castilla y León (CEMCAL), precum și Confederación de
Organizaciones Empresariales de Castilla y León (CECALE).
[12]             http://www.datosmacro.com/paro-epa/espana-comunidades-autonomas/castilla-leon
[13]             FAFECYL este o fundație publică tripartită
din cadrul serviciului public pentru ocuparea forței de muncă din
Castilia și León. Asociația de angajatori CECALE și sindicatele
UGT și CCOO fac parte din consiliul său de administrație.
[14]             JO C 373, 20.12.2013, p. 1.
[15]             JO L 406, 30.12.2006, p. 1.
[16]             JO C 373, 20.12.2013, p. 1.
[17]             JO C […], […], p. […].
[18]             JO L 347, 20.12.2013, p. 884.